
	Қазақстан Республикасы

Статистика агенттігі төрайымының
2009 жылғы 7  тамыздағы
№ 128  бұйрығымен бекітілген


Еңбек жөніндегі статистикалық

есептілікті толтыру бойынша

нұсқаулық

1. Жалпы ережелер

1. Осы Еңбек жөніндегі статистикалық есептілікті толтыру бойынша нұсқаулық (бұдан әрі – Нұсқаулық) еңбек жөніндегі мемлекеттік статистикалық есептілікті құрастыруды тәртіпке келтіру және оны уақытында әрі заңды алуды қамтамасыз ету мақсатында әзірленді.

2. Нұсқаулық «Мемлекеттік статистика туралы» Қазақстан Республикасының Заңына сәйкес дайындалған және Еңбек кодексі ережелері мен еңбек қатынастары саласындағы өзге де нормативтік құқықтық актілерді ескереді.
3. Еңбек жөніндегі есептілікті статистикалық органдарға барлық ұйымдар (заңды тұлғалар), олардың құрылымдық бөлімшелері меншіктің иелігі мен нысанына қарамастан өзінің тұрған жері бойынша табыс етуге міндетті.

Басты ұйым есепті өзінің тұрған жеріндегі статистика органдарына басқа облыстар аумағында орналасқан және олардың тұрған жері бойынша тиісті аумақтық статистикалық органдарға есеп беретін заңды тұлғаның құрылымдық бөлімшелерінің деректерінсіз ұсынады.

4. Ұйымдар еңбек бойынша статистикалық есептілікті қатаң түрде белгіленген күнтізбелік есепті кезең уақытына толтырады: ай, тоқсан және жыл. Айлық есеп есепті айдың бірінші күнінен соңғы (қоса санағанда) күні кезеңіне, тоқсандық есеп – тоқсанның бірінші айының бірінші күнінен есепті тоқсанның үшінші айының соңғы күніне (қоса санағанда), жылдық –                  1 қаңтардан 31 желтоқсан (қоса) кезеңіне толтырылады.

Деректер жұмыс берушінің актілері және бастапқы есеп құжаттамасының біріздендірілген нысандары: қызметкерді жұмысқа қабылдау; басқа жұмысқа ауыстыру; еңбек шартын бұзу, тоқтату туралы бұйрықтар (өкімдер); жұмыс уақытын пайдалану және жалақы есебінің табельдері, есеп айырысу-төлем тізімдемелерінің және белгіленген тәртіппен бекітілген басқа құжаттардың негізінде толтырылады.

Жұмыс уақытын пайдалану есебінің табелінде жұмысқа келмеу себептері, толық емес жұмыс күні туралы, мерзімнен тыс жұмыс туралы және басқа белгіленген жұмыс режимінен ауытқулар туралы белгілер тиісті құжаттар (еңбекке жарамсыздық қағаздары, бос тұрып қалу туралы бұйрықтар (өкімдер), мемлекеттік және қоғамдық міндеттерді атқарғаны туралы анықтамалар) негізінде ғана көрсетіледі.

5. Есепті кезең ішінде құрылымдық бірліктер мен жекелеген бөлімшелер бір ұйымнан екінші ұйымға берілген жағдайда, берген ұйымның еңбек туралы статистикалық есептілігінде көрсетілген деректер жыл басынан бергі кезең үшін алып тасталынады да, осы құрылымдық бірліктер мен бөлімшелер құрамына кірген ұйымның есебіне дәл солай жыл басынан бастап енгізіледі.

Есепті кезең ішінде ұйым (заңды тұлға) таратылған немесе қайта ұйымдастырылған кезде олар жұмыс істеген кезеңдегі (жыл басынан бастап олардың таратылған немесе қайта ұйымдастырылған мезетіне дейін)деректер еңбек жөніндегі есептіліктен шығарылмайды және жыл аяғына дейін есептеледі.
Заңды тұлға өз қызметін тоқтатты деп Заңды тұлғалардың мемлекеттік деректер қорына осы туралы жазба енгізілгеннен кейін саналады.

Заңды тұлғаның шаруашылықты жүргізуді ұйымдастыру-құқықтық нысандары өзгерген жағдайда, ұйымның жаңа статусы бойынша деректер осы өзгеріс болған айдан бастап есептеледі, бұрынғы статусы бойынша жыл басынан бергі айлардағы деректер еңбек жөніндегі есептіліктен шығарылмайды.

6. Еңбек жөніндегі есептілікте қателер және басқа бұрмалаушылықтар анықталған жағдайда, ұйымдар есептік деректерді түзетуді бұдан кейінгі есептердің өспелі қорытынды деректерінде қателер немесе бұрмалаушылықтар табылғаннан кейін жүргізеді.
2. Қызметкерлер саны

7. Еңбек жөніндегі статистикалық есептілікте ұйымдар қызметкерлердің саны бойынша мынадай көрсеткіштерді толтырады (есепті кезеңдегі орташа саны):
1) қызметкерлердің тізімдік саны;

2) қызметкерлердің нақты саны;

3) жұмысты азаматтық-құқықтық сипаттағы шарттар бойынша орындаушы адамдар, сондай-ақ қоса атқарушылық бойынша жұмысқа қабылданғандар.
8. Қызметкерлердің тізімдік саны – азаматтық-құқықтық шарт бойынша жұмыс істейтін адамдардан басқа, жасасу мерзіміне байланыссыз еңбек шарты бойынша қабылданған адамдар, сондай-ақ қоса атқарушылық бойынша жұмысқа қабылданғандар саны.
Тізімдік санда жұмыс берушінің актісін атқара отырып, белгілі бір мамандық, біліктілік немесе лауазым бойынша жұмысты орындайтын, есепті кезеңде ұйымның тізімінде бар барлық қызметкерлер ескеріледі. 

9. Қызметкерлердің нақты саны (орташа жалақыны есептеу үшін алынатын) – жұмысқа ресми тіркелуі бар (жүктілігі және босануы бойынша, балаға күтім жасау бойынша, және басқа да демалыстарда жүрген адамдар) қызметкерлердің жекелеген санаттары шегерілген тізімдік құрамдағы қызметкерлердің саны.

Орташа жалақыны есептеу үшін есепті кезеңде ұйымда нақты жұмыс істеген қызметкерлер саны қолданылады.

10. Жұмысты азаматтық-құқықтық шарт бойынша орындайтын адамдарға (яғни ұйымның тізімдік құрамында тұрмайтындарға) ұйымның ішкі тәртібіне бағынбай жүзеге асырылатын, белгілі бір жұмысты (бір жолғы, арнаулы шаруашылық, жұмыстың нақты бір көлемін орындау үшін) орындау мерзіміне ғана шарт немесе келісім-шарт бойынша қабылданғандар.

11. Еңбек шартымен келісілген өзінің негізгі жұмысымен қатар, сол ұйымда басқа лауазым бойынша (немесе екі, бір жарым ставкасы бар) қосымша жұмыс орындайтын қызметкер осы ұйым қызметкерлерінің тізімдік санында бір адам ретінде (тұтас бірлік) есепке алынады.

12. Тізімдік құрамға енгізілетін қызметкерлер:
1) шын мәнінде жұмысқа келгендер және бос тұрып қалу себебі бойынша жұмыс істемегендерді қоса;

2) қызметкердің оған тапсырылатын жұмысқа сәйкестігін тексеру мақсатында жұмысқа сынақ мерзімімен қабылданғандар (маусымдық қызметкерлерге белгіленбейді). Бұл қызметкерлер құрамдық тізімге еңбек міндеттерін жүзеге асыруды бастаған күннен енгізіледі. 

3) еңбек шартының талаптары бойынша толық емес жұмыс күніне немесе толық емес жұмыс аптасына жұмысқа қабылданғандар, сондай-ақ Қазақстан Республикасының Еңбек Кодексіне сәйкес жұмыс уақытының қысқартылған ұзақтығы белгіленген қызметкерлер санаты жатпайды (он төрт жастан он алты жасқа дейінгі және он алты жастан он сегіз жасқа дейінгі қызметкерлер; ауыр дене жұмыстарында және еңбек жағдайлары зиянды жұмыстарда істейтіндер);

4) қызмет бабындағы іссапарларда жүргендер, сондай-ақ шетелдерде қызмет бабындағы қысқа мерзімді іссапарларда жүрген қызметкерлерді қоса, егер оларға сол ұйымдағы жалақысы сақталатын болса;

5) жұмыс берушімен жұмысты үйінде өз еңбегімен орындау туралы еңбек шартын жасағандар;

6) ұйымнан тыс жерлерде уақытша жұмыс істейтіндер (жүктелім бойынша), егер олар жалақыны осы ұйымнан алатын болса;

7) басқа ұйымдардан жұмысқа уақытша тартылғандар, егер олардың жалақысы негізгі жұмыс орны бойынша сақталмайтын болса;

8) жұмысты вахталық әдіспен орындау үшін жіберілген қызметкерлер;

9) уақытша жұмыста жоқ қызметкерлердің (ауырғанына, жүктілігі және босануы бойынша демалыста, сәбиге күтім жасау бойынша демалыста) орнына қабылданғандар;

10) ұйымда өндірістік практика өткізіп жүрген және жұмыс орнына немесе лауазымға қабылданған білім беру мекемелерінде оқитын студенттер (оқушылар);

11) жоғары оқу орындарының ғылыми-зерттеу секторлары жұмысқа тартқан жоғары оқу орындарының күндізгі бөлім студенттері мен аспиранттары, егер олар штаттық лауазымға қабылданған болса;

12) бірлескен кәсіпорындарда жұмыс істейтін басқа елдердің жұмысшылары мен мамандары, сондай-ақ шетел жұмысшы күштері - Қазақстан Республикасының Үкіметі белгілеген квота шегінде республика аумағында еңбек әрекетін жүзеге асыру үшін жұмыс беруші елден тысқары жалдаған шетел азаматтары және азаматтығы жоқ адамдар.

13. Сондай-ақ тізімдік құрамға ұйымда уақытша жоқ болған қызметкерлер де кіреді:

1) ауруына байланысты жұмысқа келмегендер (еңбекке жарамсыздық қағазына сәйкес жұмысқа шыққанға дейін ауырған бүкіл кезеңіне немесе мүгедектікке шыққанға дейін);

2) мемлекеттік немесе қоғамдық міндеттерді орындауға байланысты жұмысқа шықпағандар;

3) соның ішінде құрылыс, монтаждау және реттеу жұмыстарын орындау мақсатында қызметтік ұзақ мерзімге іссапарға жіберілгендер;

4) біліктілігін арттыру немесе қайта даярлау үшін білім беру ұйымдарына немесе білім беру қызметімен айналысуға құқығы бар білім беру ұйымдарына өндірістен қол үзіп жіберілгендер, егер олардың жалақысы сақталатын болса;

5) ақы төленетін жыл сайынғы еңбек демалысында, Қазақстан Республикасының нормативтік құқықтық актілерінде көзделген жағдайларда берілетін ақы төленетін жыл сайынғы қосымша еңбек демалысында жүргендер;

6) жүктілігі және босануы бойынша демалыста жүрген әйелдер, сондай-ақ жаңа туған балаларды тікелей перзентханадан  асырап алған адамдар;

7) баласы Қазақстан Республикасының нормативтік құқықтық актілерінде белгіленген жасқа толғанға дейін оған күтім жасау үшін жалақысы сақталмай берілетін қосымша демалыста жүрген әйелдер, сондай-ақ жаңа туған балаларды тікелей перзентханадан асырап алған және жалақысы сақталмайтын қосымша демалыста жүрген адамдар;

8) білім беру ұйымдарында не білім беру қызметімен айналысуға құқығы бар ұйымдарда оқитын (кешкі немесе сырттай) және емтихандар тапсыру, диплом жобасын (жұмысын) дайындау және қорғау, бітіру емтихандарын тапсыру кезеңінде ақы төленетін немесе ақы төленбейтін қосымша демалыста жүрген қызметкерлер, сондай-ақ тиісті білім беру ұйымдарына оқуға түсетін және қызметкердің арызы негізінде тараптардың келісімімен түсу емтихандарын тапсыру үшін жалақысы сақталмайтын демалыста жүрген қызметкерлер;

9) ұйым әкімшілігінің рұқсатымен (қызметкердің өтініші негізінде) жалақысы сақталмайтын демалыста жүргендер;

10) өндірістегі бос тұрып қалуға байланысты жалақысы сақталмайтын демалыста жүргендер;

11) ұйымның жұмыс кестесіне сәйкес, сондай-ақ жұмыс уақытының жиынтық есебін шығарғанда артық істеген уақыты үшін демалыс күні барлар;

12) демалыс немесе мереке (жұмыс істемейтін) күндеріндегі жұмыс үшін қосымша демалыс күнін алғандар;

13) ұжымдық еңбек дауларын шешу жөніндегі ереуілдерге қатысушылар;

14) әкімшілік құқық бұзғаны үшін әкімшілік қамауға алынған қызметкерлерді қоса, қыдырымпаздыққа салынғандар;

15) сот өкімі шыққанға дейін тергеуде жатқандар.

14. Мыналар:

1) егер басқа ұйымдардың тізімдерінде болса, азаматтық-құқықтық сипаттағы шарттар бойынша жұмыс істейтін адамдар, сондай-ақ қоса атқарушылық бойынша жұмысқа қабылданғандар;
2) басқа ұйымға уақытша жұмысқа жіберілгендер, егер олардың негізгі жұмыс орнындағы жалақысы сақталмайтын болса;

3) жұмыс беруші білім беру ұйымдарында немесе білім беру қызметімен айналысуға құқығы бар білім беру ұйымдарына өндірістен қол үзіп оқуға жіберілген, жұмыс берушінің қаражаты есебінен стипендия алатындар қызметкерлердің тізімдік құрамына қосылмайды.
15. Белгілі бір күнгі қызметкерлер саны – бұл ұйымның тізімдік құрамдағы қызметкерлер санының есепті кезеңдегі белгілі бір күнгі көрсеткіші: айдың бірінші немесе соңғы күнгі, онда сол күні қабылданғандарды қосады және жұмыстан кеткендерді шығарады.

16. Белгіленген кезең ішінде қызметкерлердің орта тізімдік санын анықтау үшін тізімдік құрамдағы қызметкерлер санының күн сайынғы есебі жүргізіледі, ол жұмыс берушінің актілері негізінде нақтылануға тиіс (қабылдау, қызметкерлерді басқа жұмысқа ауыстыру және еңбек шартын тоқтату туралы бұйрықтар мен өкімдер). Тізімдік құрамдағы қызметкерлердің әр күнгі саны қызметкерлердің жұмыс уақытын пайдалануын есепке алу табелінің деректеріне сәйкес болуы қажет.

Есепті айдағы қызметкерлердің орташа тізімдік саны мереке (жұмыс істемейтін) және демалыс күндерін қоса есепті айдың әрбір күнтізбектік күндегі, яғни айдың 1-нен 30 немесе 31 (ақпан айы үшін - 28 немесе 29-ын қоса) күнін қоса, тізімдік құрамның қызметкерлер санын қосу және алынған соманы айдағы күнтізбектік күндер санына бөлу жолымен есептеледі.

Демалыс немесе мереке (жұмыс істемейтін) күнгі тізімдік құрамдағы қызметкерлер саны соның алдындағы жұмыс күнгі қызметкерлердің тізімдік санына тең деп қабылданады. Қатарынан екі немесе одан да көп демалыс немесе мереке (жұмыс істемейтін) күндер болса, осы күндердің әрқайсысындағы тізімдік құрамдағы қызметкерлер саны әлгі демалыс немесе мереке (жұмыс істемейтін) күндердің алдындағы жұмыс күнгі тізімдік құрамдағы қызметкерлер санымен теңдей етіп алынады.

17. Толық ай істемеген ұйымдардағы (пайдалануға жаңадан құрылған, таратылған, өндірістің маусымдық сипаты бар ұйымдардағы) қызметкерлердің орташа тізімдік саны ұйымның есепті айдағы барлық жұмыс күндеріндегі, жұмыс кезеңіндегі демалыс және мереке (жұмыс істемейтін) күндерді қоса, тізімдік құрамдағы қызметкерлер санының қосындысын есепті айдағы күнтізбелік күндердің жалпы санына бөлу жолымен анықталады.

18. Тоқсан ішіндегі қызметкерлердің орташа тізімдік саны ұйымның тоқсандағы жұмыс істеген барлық айларындағы қызметкерлердің орташа тізімдік санын қосу және алынған санды үшке бөлу жолымен анықталады.

19. Жыл басынан бастап есепті айды қоса есептеген кезеңдегі қызметкерлердің орташа тізімдік саны жыл басынан бастап есепті айды қоса есептеген кезеңдегі барлық өткен айлардағы қызметкерлердің орташа айлық санын қосу және жыл басынан бергі кезең ішінде ұйымның жұмыс істеген айларының санына әлгі қосындыны бөлу жолымен анықталады.

20. Қызметкерлердің орташа жылдық тізімдік саны есепті жылдың барлық орташа айларындағы қызметкерлердің орташа санын қосу және алынған қосындыны 12-ге бөлу жолымен анықталады.

21. Егер ұйым толық жыл істемесе (жұмыс сипаты маусымдық немесе пайдалануға есептік жылдың қаңтарынан кейін құрылған), онда қызметкерлердің орташа жылдық тізімдік саны ұйымның жұмыс істеген барлық айларындағы қызметкерлердің орташа тізімдік санын қосып, алынған қосындыны 12-ге бөлу жолымен анықталады.

3. Қызметкерлердің нақты саны (орташа жалақыны есептеу үшін алынатын)

22. Қызметкерлердің нақты санын алу үшін (орташа жалақыны есептеу үшін алынатын) тізімдік құрамдағы қызметкерлер санынан мынадай санаттағы қызметкерлер шығарылып тасталады:

1) жүктілігі және босануы бойынша демалыста жүрген әйелдер, сондай-ақ жаңа туған балаларды тікелей перзентханадан асырап алған адамдар;

2) Қазақстан Республикасының қолданыстағы нормативтік құқықтық актілерінде белгіленген жасқа дейін балаға күтім жасау үшін жалақысы сақталмайтын қосымша демалыста жүрген адамдар, сондай-ақ жаңа туған балаларды тікелей перзентханадан асырап алған және жалақысы сақталмайтын қосымша демалыста жүрген адамдар; 
3) ұзақ мерзімді қызметтік іссапарларға, соның ішінде құрылыс, монтаждау және реттеу жұмыстарын орындау мақсатында жіберілген қызметкерлер;

4) білім беру ұйымдарында немесе білім беру қызметімен айналысуға құқығы бар ұйымдарда оқитын (кешкі немесе сырттай) және емтихандар тапсыру, диплом жобасын (жұмысын) дайындау және қорғау, бітіру емтихандарын тапсыру кезеңінде ақы төленетін немесе ақы төленбейтін қосымша демалыста жүрген қызметкерлер, сондай-ақ тиісті білім беру ұйымдарына оқуға түсетін және қызметкердің өтініші негізінде тараптардың келісімімен түсу емтихандарын тапсыру үшін жалақысы сақталмайтын демалыста жүрген қызметкерлер;

5) Еңбек шарты тараптарының келісімі бойынша қызметкердің өтініші негізінде жалақысы сақталмайтын демалыста жүргендер.

23. Орташа жалақыны есептеу үшін қабылданған санға есептеліп ескеріледі, атап айтқанда:

1) қоса атқарушылық бойынша қабылданған не толық емес жұмыс күніне немесе толық емес жұмыс аптасына қабылданған (ауыстырылған) қызметкерлердің нақты саны есепті айдағы нақты істелген адам-сағатты бір айдағы жұмыс уақытының бекітілген ұзақтығына бөлу жолымен анықталады;

2) үйде жұмыс істейтіндер саны оларға нақты есептелген бір ай ішіндегі жалақы қорын есепті айдағы негізгі қызметтегі бір қызметкердің орташа айлық жалақысына бөлу жолымен есептеп шығарылады;

3) жұмыс берушімен жасалған азаматтық-құқықтық сипаттағы шарттар бойынша ұйымда жұмыс істеу үшін тартылған адамдар.
24. Осы Нұсқаулықтың 23-тармағы 3) тармақшасында көрсетілген қызметкерлердің есепті саны оларға бір айға нақты есептелген жалақы қорын осы ұйымның бір қызметкерінің орташа айлық жалақысына бөлумен анықталады.

25. Толық емес ай (тоқсан, жыл) жұмыс істеген ұйымдар бойынша кезең ішінде орташа алғанда нақты санды есептеу тәртібі (орташа жалақыны есептеу үшін қабылданған) осы Нұсқаулықтың 15-21-тармақтарында айтылған, кезең ішіндегі орташа алғанда тізімдік санды есептеу тәртібіне ұқсас.
4. Ұйымның негізгі және қайталама қызметінде қамтылған қызметкерлер

26. Ұлттық шоттар жүйесіне сәйкес тауарлар мен қызмет көрсету өндірісі процесінде өндірістік бірліктер: 
қызметтің негізгі түрі – қосылған құны субъект жүзеге асыратын қызметтің кез келген басқа түрінің қосылған құнынан асатын қызмет түрі;

қызметтің қайталама түрі – үшінші тұлғалар үшін өнімді өндіру мақсатында жүзеге асырылатын, негізгіден басқа қызмет түрі;

қызметтің көмекші түрі – осы объект қолдануы үшін арналған қысқа мерзімді сипаттағы тауар және қызметтермен қамтамасыз ете отыра, объектінің негізгі қызмет түрлерін қолдау үшін жүзеге асырылатын қызмет түрі жүзеге асырады. 
Сондықтан еңбек бойынша есептілікте ұйымдар қызметкерлер санын, негізгі қызметте жұмыспен қамтылған қызметкерлер және қайталама қызметте жұмыспен қамтылған қызметкерлер деп бөледі.

27. Ұйымның негізгі қызметінде жұмыспен қамтылған қызметкерлерге негізгі өнім (тауарлар немесе қызмет көрсету) және басқа ұйымдарға немесе кәсіпорындарға өткізілуі мүмкін негізгімен қатар сөзсіз алынатын жанама өнімдер өндірісінде тікелей жұмыспен қамтылған қызметкерлер жатады.

28. Ұйымның қайталама қызметінде жұмыспен қамтылған қызметкерлерге қызметтің басқа (негізгіден басқа) түрлеріне жататын жұмыстарды орындайтын қызметкерлер жатады.

29. Қызметтің көмекші түрін жүзеге асыратын қызметкер қызметтің негізгі түрін жүргізу үшін жағдайларды қамтамасыз етеді. Қызметтің көмекші түрін жүзеге асыратын қызметкер ұйымның негізгі қызметінде жұмыспен қамтылған қызметкерлер құрамында есепке алынады.
5. Қызметкерлер құрамының санаттары

30. Еңбек бойынша статистикалық есептілікте қызметкерлер саны негізгі екі санатқа бөлінеді: жұмысшылар және қызметшілер.

31. Жұмысшыларға тауарлар (қызмет) өндіру процесіне тікелей қатысатын, сондай-ақ жөндеу, жүк алып өту, жолаушылар тасымалдау, материалдық қызмет көрсетумен айналысатын адамдар жатады.

32. Әкімшілік-шаруашылық, басқарушылық функцияларын, сондай-ақ инженерлік-техникалық, экономикалық және басқа жұмыстармен айналысатын адамдар жатады.

33. Ұйымдағы жұмыспен қамтылған барлық қызметкерлер осы Нұсқаулықтың 35-тармағына сәйкес жұмыс топтары бойынша бөлінеді.
34. Кәсіп деп адамның оқу нәтижесінде алған мамандығы (біліктілігі) емес, табыс (еңбекақы) әкелетін, яғни атқаратын лауазымы, жұмысы немесе жұмыс орнында орындайтын кез келген пайдалы қызметі түсініледі.

35. Қызметкерлерді жіктеу мынадай негізгі топтар бойынша жүзеге асырылады:

1) ұйым басшыларын қоса барлық деңгейдегі билік органдары мен басқармалардың басшылары (өкілдері);

2) біліктіліктің жоғары деңгейіндегі мамандар;

3) біліктіліктің  орта деңгейіндегі мамандар;

4) ақпараттар дайындаумен, құжаттамаларды ресімдеумен, есеп жүргізу және қызмет көрсетумен айналысатын қызметшілер;

5) қызмет көрсету, коммуналдық қызмет көрсету, сауда саласының және тектес қызметтің осы тектес түрлерінің қызметкерлері;

6) ауыл, орман, аңшылық шаруашылықтарындағы, балық өсіру және балық аулаудағы білікті қызметкерлер;

7) ірі және ұсақ өнеркәсіптік ұйымдардың, көркемөнер кәсіпшілігінің, құрылыстың, көліктің, байланыстың, геология мен жер қойнауын барлаудың білікті жұмысшылары;

8) құрылғылар мен машиналардың операторлары, аппаратшылары, машинистері және слесарь-құрастырушылар;

9) біліктілігі жоқ жұмысшылар.

6. Жалақы қоры

36. Ұйымдар еңбек жөніндегі есептерінде қызметкерлер еңбегіне ақы төлеу үшін есептелген жалақы қорын көрсетеді.

37. Жалақы қорына (еңбегіне ақы төлеу) Қазақстан Республикасының нормативтік құқықтық актілеріне сәйкес және олардың қаржыландыру көзі мен оларды нақты төлеу мерзіміне байланыссыз, салықтар мен басқа да ұстап қалулар (табыс салығы, жинақтаушы зейнетақы қорларына міндетті зейнетақы жарнасы) ескерілген, ұйымның қызметкерлердің еңбегіне есептелген ақы төлеу үшін есептелген жиынтық ақшалай қаражаттары (лауазымдық айлықақылар (тарифтік мөлшерлемелер), қосымша төлемдер, үстеме ақылар, сыйлықақылар және өзге де ынталандыру мен өтемдік сипаттағы төлемдер) жатады.
Жалақы қорында ақша да, сондай-ақ ақша бірлігіне ауыстырылған заттай ақы төлеу нысанындағы да барлық төлемдер ескеріледі.

38. Төлеу үшін есептелген ақшалай сомалар Қазақстан Республикасының нормативтік құқықтық актілеріне сәйкес, қызметкерлерге жұмыс істелмеген уақытқа (жыл сайынғы демалыс, мерекелік күндер) төлеу үшін есептелген ақшалай сомаларды қоса, қызметкерлермен жалақысы бойынша есеп айырысатын төлем құжаттарына сәйкес көрсетіледі. Көрсетілген сомалар «бруттоға» (Қазақстан Республикасының нормативтік құқықтық актілеріне сәйкес салықтар мен басқа да ұстап қалулар шегерілмеген) келтіріледі.
39. Ақы төленетін жыл сайынғы еңбек демалыстарына, ақы төленетін жыл сайынғы қосымша еңбек демалыстарына есептелген сомалар осы айдың демалыс күндеріне келетін сомада ғана есепті айда көрсетіледі. Келесі айдағы демалыс күндері үшін есептелетін сома келесі айдың есебіне кіреді.

40. Еңбекке ақы заттай төленген жағдайда еңбек жөніндегі есептерге қызметкерлерге берілетін заттай тауарлар мен қызмет көрсетулердің құндық бағасы кіргізіледі.

41. Жалақы қорына қосылатындар:

1) қызметкерлерге орындалған жұмыс немесе нақты жұмыс істелген уақыт үшін тарифтік мөлшерлемелер, лауазымдық (базалық) айлықақылар, түскен табыстан пайызбен және үлеспен келісімді бағаламалар бойынша, ұйымда қабылданған еңбекке ақы төлеудің нысандары мен жүйелеріне байланысты емес, есептелген жалақы;

2) ынталандыру сипатындағы төлемдер:

тарифтік мөлшерлемелер мен лауазымдық айлықақыларға үстеме ақылар (еңбек сіңірген жылдары, жұмыс стажы, кәсіби шеберлігі, мемлекеттік тілді білуі, ғылыми дәрежесі, дипломатиялық рангі және тағы басқалар);

өндірістік нәтижелері үшін сыйлықақылар (тұрақты немесе мерзімді сипаттағы, олардың төлем көздеріне байланысты емес);

төлем көздеріне байланысты емес біржолғы сыйлықақылар;

бір жылдық жұмыс қорытындысы бойынша сыйақылар;

ұжымдық шартпен немесе жұмыс берушінің актілерімен анықталған басқа да төлемдер мен көтермелеулер.

3) жұмыс режимі және еңбек жағдайларына байланысты өтемдік төлемдер:

экологиялық апат және радиациялық қатер аймақтарында тұрғаны үшін, Қазақстан Республикасының нормативтік құқықтық актілеріне сәйкес жүргізілетін төлемдер;

еңбек жағдайлары үшін қосымша төлемдер (ең негізгі еңбек жағдайында, сондай-ақ өте ауыр және өте зиянды еңбек жағдайларында жұмыс істегені үшін);

түнгі уақытта жұмыс істегені үшін қосымша төлемдер;

демалыс және мереке (жұмыс істемейтін) күндеріндегі жұмыстарға ақы төлеу;

жұмыс кезінен тыс уақыттағы жұмысқа ақы төлеу;

жер астындағы жұмыстарда ұдайы болатын қызметкерлерге шахтадағы (рудниктегі) оқпаннан жұмыс орнына дейін және кейін қайтатын нормативтік уақыт үшін қосымша төлемдер;

геологиялық барлау, топографиялық-геодезиялық және басқа дала жұмыстарында істейтін қызметкерлерге Қазақстан Республикасының нормативтік құқықтық актілері белгілеген мөлшерде берілетін далалық қаражат;

тұрақты жұмысы жол үстінде өтетін немесе жол жүру сипаты бар, немесе қызмет көрсету учаскелері шегінде қызметтік жол жүрумен байланысты Қазақстан Республикасының нормативтік құқықтық актілермен белгіленген мөлшерде тәуліктік ақының орнына жалақыға қосылатын төлемақылар;

жұмыс графигінде көзделген, вахта кезеңінде жұмысты вахталық әдіспен орындау кезінде жұмыс жүргізу орындарында болған әрбір күнтізбелік күнге, сондай-ақ ұйымның орналасқан жерінен жұмыс істейтін жерге дейінгі жолдағы және кері қайту жолындағы нақты күндерге төленетін үстеме ақылар;

қызметкерлерге жұмысты вахталық әдіспен ұйымдастыру кезіндегі жұмыс уақытының қалыпты ұзақтығынан тыс жұмысқа байланысты, жұмыс уақытының жиынтық есебіне және Қазақстан Республикасының нормативтік құқықтық актілерімен белгіленген басқа жағдайларда демалыс (қол бос уақыт) күндері үшін төленетін үстеме ақылар.

4) жұмыс істелмеген уақытқа ақы төлеу:

жыл сайынғы еңбек және қосымша еңбек демалыстарына ақы төлеу, пайдаланылмаған демалыс үшін ақшалай төленетін өтемақы;

демалысқа сауықтыру үшін жыл сайынғы жәрдемақы (демалысқа материалдық көмек);
жұмыстағы арнаулы үзілістерге ақы төлеу, жасөспірімдердің жеңілдікті сағаттарына ақы төлеу;

мемлекеттік немесе қоғамдық міндеттерді орындауға тартылған қызметкерлердің жұмыс уақытына ақы төлеу;

қызметкерлердің кінәсынан болмаған бос тұрып қалуларға ақы төлеу;

амалсыздан жұмыссыз жүрген уақыт үшін ақы төлеу;

жұмыс уақытын амалсыздан толық істемеген қызметкерлерге ұйым қаражаты есебінен төленетін сомалар;


білім беру ұйымдарына немесе білім беру қызметімен айналысуға құқығы бар ұйымдарға, өндірістен қол үзіп біліктілігін арттыру және қайта даярлау үшін жіберілген қызметкерлерге негізгі жұмыс орны бойынша есептелген жалақы.

5) төлеу үшін есептелген басқа да ақшалай сомалары:

өзінің негізгі жұмысынан босатылмастан қызметтерді қоса атқарғаны (қызмет көрсету аймақтарын кеңейткені) немесе жұмыста уақытша болмаған қызметкердің міндеттерін орындағаны үшін төленетін қосымша ақы сомалары;

еңбек міндеттерін орындауға байланысты алған еңбек жарақатынан, кәсіби аурудан немесе денсаулығына өзге де зақым келуден еңбекке жарамдылығын жоғалтқан жағдайларда бұрынғы жалақысы мен жаңа жұмысындағы жалақысының арасындағы айырмашылықты төлеу сомасы; 

газет, журнал және өзге де бұқаралық ақпарат құралдарының редакциялары қызметкерлерінің тізімдік құрамында тұрған қызметкерлерге төленетін қаламақы;

тарифтік мөлшерлемеге (айлықақыға) қосымша төленетіндігіне немесе негізгі ақы төлеу болып табылатындығына байланыссыз пайыздық немесе комиссиялық сыйақылар, атап айтқанда, штаттағы делдалдарға;

ұйымда өндірістік практикадан өтіп жүрген және жұмыс орындарына немесе лауазымдарға алынған білім беру ұйымдарында оқитын студенттердің (оқушылардың) еңбегіне ақы төлеу;

жұмыс берушілермен азаматтық-құқықтық сипатта жасалған шартқа сәйкес ұйымда жұмыс істеу үшін тартылған адамдардың орындаған жұмыстары үшін, соның ішінде Қазақстан Республикасының нормативтік құқықтық актілерінде көзделген жағдайларда қоғамдық жұмыстарға жіберілген жұмыссыздарға есептелген, осы адамдарға қалай тікелей қолдарына берілсе, солай ұйымдарға да аударылған сомалар;
әскери қызметтегі міндеттерін орындауға байланысты алатын әскери қызметшілер мен ішкі істер органдарының қызметкерлеріне төленетін төлемдердің барлық түрлері;

ұйым қызметкерлерінің тізімдік құрамында тұрмайтын, жұмысты (қызмет көрсетуді) азаматтық-құқықтық сипаттағы шарт жасасу бойынша орындайтын адамдардың еңбегіне ақы төлеу. Мұның өзінде бұл қызметкерлердің еңбегіне ақы төлеу қаражатының көлемі осы шарт бойынша жұмысты (қызмет көрсетуді) орындау сметасы төлем құжаттары анықталады.

42. Бір қызметкердің орташа айлық атаулы жалақысы есептелген жалақы қорының сомасын қызметкерлердің нақты санына бөлу жолымен анықталады.

7. Жалақы қорында есепке алынбайтын төлемдер мен шығыстар

43. Ұйымдар еңбек бойынша жылдық есебінде, сондай-ақ жалақы қорында есепке алынбайтын жұмыс күштерін қамтамасыз етумен байланысты төлемдер мен шығыстарды көрсетеді.

44. Жұмыс күштерін қамтамасыз етудегі негізгі шығыстарға мыналар жатады:

1) қызметкерлерді тұрғын үймен қамтамасыз ету бойынша ұйымдардың шығыстары;

2) қызметкерлерді оқытуға байланысты шығыстар;

3) жұмыс күшін пайдаланумен байланысты салықтар мен алымдар;

4) қызметкерлерді әлеуметтік қорғауға арналған ұйымның шығыстары;

5) мәдени іс-шараларды жүргізуге, сондай-ақ демалыс пен ойын-сауықты ұйымдастыруға арналған шығыстар;

6) бұрынғы келтірілген жіктелген топтарға жатпайтын жұмыс күшін ұстауға арналған басқа да шығыстар.

45. Қызметкерлерін тұрғын үймен қамтамасыз ету жөніндегі ұйымның шығыстарына мыналар жатады:

1) қызметкерлердің меншігіне берілген тұрғын үйдің құны;

2) қызметкерлерге тұрғын үй құрылысына немесе тұрғын үйді сатып алуына берілетін ақысыз демеуқаржылар, қызметкерге ұйымның сатқан пәтерлерінің нарықтық құнымен қызметкер төлеген соманың арасындағы айырмашылығы;

3) басқа да шығыстар (жалға беруді қоса), яғни қызметкерлердің шығыстарын өтеу тәртібінде, Қазақстан Республикасының заңдарында көзделгеннен тыс тұратын орнына (пәтерлік ақы, жатақханадағы орын, жалдау) және коммуналдық қызметтерге ақы төлеу бойынша ұйыммен төленетін сомалар.

46. Қызметкерлерді оқытуға байланысты шығыстар (осы Нұсқаулықтың 41-тармағы 4) тармақшасының тоғызыншы абзацында көрсетілген жалақыға арналған шығыстардан басқа):

1) кешкі және сырттай білім беру ұйымдарында, аспирантурада сырттай оқитын, сондай-ақ аспирантураға түсетін қызметкерлерге берілетін оқу демалыстарына ақы төлеу;

2) жұмыс берушінің (ұйымдардың) оқу орындарына оқуға жіберген студенттер мен оқушыларға тараптардың келісімі бойынша ұйымның қаражаты есебінен төленетін стипендиялар;

3) оқытуға арналған басқа шығыстар (тренинг және т.б. білім беру іс-шаралары шығыстарын қосқанда).

47. Жұмыс күштерін пайдаланумен байланысты салықтар мен алымдарға мыналар кіреді:

1) әлеуметтік салық;

2) жұмыс күштерін пайдаланумен байланысты алымдар (шетелдік жұмыс күшін пайдалану кезінде квота алуға арналған шығыстар сомасы).

48. Қызметкерлерді әлеуметтік қорғауға арналған ұйымның шығыстарына мыналар жатады:

1) әлеуметтік аударымдар;

2) қызметкерлердің және олардың отбасы мүшелерін ерікті медициналық сақтандыру шарты бойынша (болған жағдайда) ұйымның төлейтін сақтандыру төлемдері (жарналары);

3) ұйымның (заңды тұлғаның) таратылуына, жұмыс берушінің (жеке тұлғаның) қызметін тоқтатуына, қызметкерлер санының немесе штатының қысқартылуға байланысты еңбек шартын бұзу нәтижесінде оларды шығару (босату) кезінде қызметкерлерге төленетін өтемақы сомалары;

4) жалпы сырқаттануына, еңбек жарақатына немесе кәсіби ауруына, жүктілігі мен босануына байланысты еңбекке уақытша жарамсыздығы бойынша жұмыс берушінің қаражаты есебінен төленетін әлеуметтік жәрдемақылар, сондай-ақ бала асырап алған адамдарға төленетін әлеуметтік жәрдемақылар;

5) бұл қызметкердің орындаған жұмысына байланысты емес жағдайларда, қызметкерге (үйлену тойына, бала туылған кезде, ақылы медициналық операция жасау үшін, жерлеуге және құжатпен расталған жағдайда жаппай сипаты жоқ басқа да төлемдер) бір жолғы тәртіппен көрсетілетін материалдық көмек;

6) жұмыс берушінің кінәсінен алған жарақатына немесе денсаулығына өзге де зақым келсе, келтірілген зиянды өтеуге байланысты қызметкерге сақтандыру өтеуі төленбеген жағдайда Қазақстан Республикасының нормативтік құқықтық актілерінде көзделген тәртіпте қызметкерге төленетін төлемақылар;

7) сауықтыру және басқа да іс-шараларды жүргізуге арналған шығыстар (жұмыс берушінің қаражаты есебінен қызметкерлерге денсаулық сақтау қызметтерінің әр түрін көрсететін ұйымдарға ақы төлеу);

8) қызметкерлерді әлеуметтік қорғауға арналған ұйымның басқа да шығыстарына мыналар кіреді:

осы ұйымда жұмыс істемейтін адамдарға (зейнеткерлерге, мүгедектерге, қаза тапқан қызметкерлердің отбасыларына) көрсетілетін материалдық көмек;

жұмыс берушінің қаражаты есебінен ұйымдардың өз қызметкерлерінің пайдасы үшін жасасқан жеке басты, мүлікті және өзге де сақтандыру шарттары бойынша төленетін сақтандыру төлемдері (жарналары);

басқа да шығыстар.
49. Мәдени іс-шараларды жүргізуге, сондай-ақ демалыс пен ойын-сауықты ұйымдастыруға арналған шығыстарға:

1) мәдени-ағарту іс-шараларын жүргізуге арналған шығыстар;

2) қызметкерлерге жұмыс берушінің қаражаты есебінен төленетін туризм және демалыс қызметтерінің әр түрін көрсететін ұйымдарға ақы төлеу;

3) демалыс және ойын-сауықты ұйымдастыру бойынша басқа да шығыстар;

50. Бұрын келтірілген жіктелген топтарға жатпайтын, жұмыс күштерін ұстауға арналған басқа шығыстарға:

1) халықаралық немесе шетелдік бейкоммерциялық және қайырымдылық ұйымдары берген, грант түрінде алынған сомалар;

2) өкілдік шығыстар;

3) тараптардың келісімі бойынша ғылым, әдебиет, өнер, өнертабыс шығармаларын жасауға, басуға және өзге де пайдалануға шарт бойынша төленетін авторлық сыйақылар (осы Нұсқаулықтың 41-тармағы                           5) тармақшасының төртінші абзацында көрсетілген сомалардан басқа);

4) Қазақстан Республикасының нормативтік құқықтық актілерінде белгіленген нормалар шегінде және олардан тыс қызметтік іссапарлар кезіндегі өтемақылар (іссапарда болған уақыттағы тәуліктік ақыны қоса, тағайындалған жерге дейін бару және қайту  шығыстары, тұрғын үй-жайды жалдау бойынша шығыстар);

5) тараптардың келісімі бойынша қызметкерлердің басқа жердегі жұмысқа ауыстырылуына байланысты шығыстарының өтемақылары;

6) тараптардың келісімі бойынша қызметкерге жеке автомобилін қызмет мақсатында пайдаланғаны үшін материалдық шығындардың (еңбек ақының сомаларынсыз) өтемақысы;

7) соның ішінде құрылыс, монтаждау және реттеу жұмыстарын орындау мақсатында қызметтік ұзақ мерзімге іссапарға жіберілген қызметкерлердің және тәуліктік пәтер ақыларының орнына негізгі жұмыс орны бойынша  сақталатын орташа жалақысының сомалары;

8) қызметкерлерге берілген арнаулы киім мен аяқ киімнің және басқа жеке қорғану құралдарының, сабын және басқа жуу құралдарының, зарарсыздандыру құралдарының, сүттің және емдеу-профилактикалық тамақтанудың құны немесе ұйым әкімшілігі оларды бермеген жағдайда қызметкерлердің өздері сатып алған арнаулы киім мен аяқ киім және басқа жеке қорғану құралдары үшін шығындарын өтеу;

9) қызметкерлерге ақысыз ұсынылған тамақтандыру мен өнімдердің құны немесе оларды ақылы ұсынғандығы үшін ақшалай өтемақының сомасы;
10) ұйымның тамақтандыру құнын (толықтай немесе ішінара) төлеуі, соның ішінде (талондар түрінде асханаларда, буфеттерде);

11) Қазақстан Республикасының заңдарына сәйкес ақысыз берілетін, кейіннен тұрақты жеке пайдалануында қалатын заттардың (арнаулы киімді, киім-кешекті қоса) құны немесе оларды төмендетілген бағамен сатуға байланысты жеңілдіктер сомасы (осы Нұсқаулықтың 50-тармағы 8) тармақшасында көрсетілген шығыстардан басқа);

12) жалпы пайдаланудағы көлікпен, арнаулы маршруттармен, ведомстволық көлікпен жұмыс орнына бару ақысын төлеу жатады.

